Regionsudvalgets udtalelse om:

- "Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget om alternative brændsler til vejtransport og om en række foranstaltninger til fremme af anvendelsen af biobrændstoffer",

- "Kommissionens forslag til Europa-Parlamentets og Rådets direktiv om fremme af anvendelsen af biobrændstoffer til transport", og

- "Kommissionens forslag til Rådets direktiv om ændring af direktiv 92/81/EØF for så vidt angår muligheden for at anvende en reduceret punktafgiftssats på biobrændstoffer og på visse mineralolier, der indeholder biobrændstoffer"

(2002/C 278/09)

REGIONSUDVALGET har -

under henvisning til meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget om alternative brændsler til vejtransport og om en række foranstaltninger til fremme af anvendelsen af biobrændstoffer, til forslaget til Europa-Parlamentets og Rådets direktiv om fremme af anvendelse af biobrændstoffer til transport samt til forslaget til Rådets direktiv om ændring af direktiv 92/81/EØF for så vidt angår muligheden for at anvende en reduceret punktafgiftssats på biobrændstoffer og på visse mineralolier, der indeholder biobrændstoffer (KOM(2001) 547 endelig - 2001/0265 (COD)),

under henvisning til Rådets beslutning af 18. januar 2002 om i henhold til EF-traktatens artikel 175, stk. 1, at anmode om Regionsudvalgets udtalelse herom,

under henvisning til præsidiets beslutning af 6. februar 2002 om at pålægge Underudvalget for Bæredygtig Udvikling at forberede udtalelsen,

under henvisning til forslag til udtalelse vedtaget af Underudvalget for Bæredygtig Udvikling den 25. marts 2002 (CdR 34/2002 rev. - Ordfører: Reinhold Bocklet, minister for forbunds- og EU-anliggender i Bayern, D/PPE) -

på den 44. plenarforsamling den 15.-16. maj 2002 (mødet den 15. maj) vedtaget følgende udtalelse.

Regionsudvalget

1. glæder sig over Kommissionens bestræbelser på at fremme anvendelsen af biobrændstoffer gennem to fællesskabsdirektiver,

mener, at meddelelsen og direktivforslagene om øget anvendelse af vedvarende energikilder principielt er et skridt i den rigtige retning, både med henblik på gennemførelsen af Kyoto-protokollen og i betragtning af transportsektorens betydelige og stadig voksende andel af brændstofforbruget. Meddelelsen og direktivforslagene er også vigtige med henblik på EU's selvforsyning med energi og EU's landbrugs- og beskæftigelsespolitik,

bemærker til artikel 2 i direktivet om fremme af anvendelsen af biobrændstoffer til transport, at rene vegetabilske olier bør defineres konkret som biobrændstoffer i bilag A, da der er en lovende udvikling i gang, som peger på, at ren vegetabilsk olie eller en blanding af vegetabilsk olie og dieselbrændstof kan anvendes som brændstof. Mængder, der anvendes på denne måde, bør kunne indgå i beregningen af biobrændstoffers andele;

2. bemærker imidlertid, at direktivforslaget om fremme af anvendelsen af biobrændstoffer til transport (KOM(2001) 547 endelig - 2001/0265 (COD)) bør ændres, især hvad angår artikel 3, punkt 1, således at medlemsstaterne fortsat bevarer retten til at udvælge instrumenterne i de nationale programmer til bekæmpelse af drivhusgasemissioner og til at fastlægge indsatsområder og tidsramme for øget anvendelse af vedvarende energikilder. Hensynet til omkostningseffektivitet gør det ikke begrundet, at EU forpligter hver medlemsstat til at sikre, at biobrændstoffer tegner sig for ca. 2 procent af den benzin og dieselolie, der sælges på markedet, inden udgangen af 2005;

3. bemærker angående artikel 3 i forslaget til direktiv om fremme af anvendelsen af biobrændstoffer, at de planlagte minimumsmarkedsandele kun kan opnås, hvis biobrændstofferne fritages for afgiften på mineralolier. Kun på den måde får både landbruget og følgeindustrien den planlægningssikkerhed, som er en forudsætning for at foretage de nødvendige investeringer med henblik på fremstilling og markedsføring af biobrændstoffer;

4. bemærker angående artikel 8 c) stk. 2 i forslaget til direktiv om ændring af direktiv 92/81/EØF, at der bør ydes en afgiftslempelse på mere end 50 % til rene biobrændstoffer og blandinger, der indeholder mere end 50 % biobrændstoffer;

5. konstaterer angående artikel 8 b) og artikel 8 c) stk. 3 i det førnævnte direktiv, at punktafgiftslempelsen til rene biobrændstoffer og blandinger også bør kunne ydes efter henholdsvis den 31.12.2003 og den 31.12.2010 uden indsendelse af ansøgning, så længe den minimumsandel, der er nævnt i bilag B i direktivet om fremme af anvendelsen af biobrændstoffer, ikke er nået og kun kan nås eller bibeholdes gennem dette incitament;

6. konstaterer angående artikel 8 b) i det førnævnte direktiv, at biobrændstoffer, der fremkommer gennem kemisk omdannelse, som f.eks. rapsmethylester eller ethyl-tert-buthyleter, også skal falde ind under direktivets anvendelsesområde;

7. bemærker angående artikel 8 d) i det førnævnte direktiv, at den yderligere afgiftslempelse til offentlig passagerbefordring inkl. taxaer og køretøjer, som offentlige myndigheder har ansvaret for, også skal gælde følgende miljøfølsomme områder: fartøjer på indre vandveje, motorbåde, køretøjer på dæmninger og i grusgrave, land- og skovbruget med tilknyttede forsynings- og forædlingsindustrier samt anvendelsesområder i høje bjerge såsom sneryddere og bjerghytters forsyningsanlæg (køretøjer, strøm- og varmeforsyning, kraftvarmeanlæg, tovbaneanlæg).

Bruxelles, den 15. maj 2002.

Albert Bore

Formand for

Regionsudvalget